AQ ไฟเขียวควัก 49 ลบ. ลงทุนใน PICO ต่อยอดธุรกิจสินเชื่อ
บอร์ด AQ อนุมัติการเข้าซื้อหุ้นสามัญใน PICO หวังเพิ่มโอกาสในการสร้างรายได้และผลตอบแทนให้กับบริษัทฯได้ในระยะยาว
บอร์ด AQ อนุมัติการเข้าซื้อหุ้นสามัญใน PICO หวังเพิ่มโอกาสในการสร้างรายได้และผลตอบแทนให้กับบริษัทฯได้ในระยะยาว
3 ม.ค. 2566

นายชํานาญ วังตาล และนายวรวุฒิ ไหลท่วมทวีกุล กรรมการบริหาร บริษัท เอคิว เอสเตท จำกัด (มหาชน) หรือ AQ เปิดเผยว่า มติที่ประชุมคณะกรรมการบริษัทฯ ครั้งที่ 15/2565 อนุมัติการเข้าซื้อหุ้นสามัญของบริษัท พิโก โซลูชั่นส์ (ไทยแลนด์) จำกัด (มหาชน) หรือ PICO ผู้ประกอบธุรกิจการให้สินเชื่อรายย่อยระดับจังหวัดภายใต้การกำกับ รวมถึงการให้สินเชื่ออื่นๆ
โดยบริษัทฯ หรือ บริษัท อัลลาย เทคโนโลยี่ อินเตอร์เนชั่นแนล จำกัด บริษัทย่อยที่บริษัทฯ ถือหุ้นในสัดส่วนร้อยละ 100 ของจำนวนหุ้นทั้งหมด จะซื้อหุ้นเดิมจำนวน 324,014 หุ้น คิดเป็น 10.80% ของหุ้นของ PICO จาก บริษัท โนว่า เอเชีย จำกัด ซึ่งเป็นผู้ถือหุ้นปัจจุบันในราคา 152 บาทต่อหุ้น หรือคิดเป็นมูลค่า 49,250,128 บาท โดยบริษัท โนว่า เอเชีย จำกัด มีสถานะเป็นบริษัทย่อยของบริษัท เมตะ คอร์ปอเรชั่น จำกัด (มหาชน) หรือ META ที่ถือหุ้นอยู่ในสัดส่วน 99.99% ของหุ้นทั้งหมดของ บริษัท โนว่า เอเชีย จำกัด
“การเข้าลงทุนใน PICO ครั้งนี้ ทางบอร์ดมีมติเห็นตรงกันว่าเป็นธุรกิจที่จะสามารถเพิ่มโอกาสในด้านการสร้างรายได้และผลตอบแทนให้กับทางบริษัทฯ ได้ในระยะยาว เนื่องจากธุรกิจของทาง PICO ถือเป็นธุรกิจที่มีศักยภาพ อีกทั้งมีโอกาสในการเติบโตและสร้างมูลค่าเพิ่มให้แก่บริษัทฯ ได้ในอนาคต นอกจากนี้ยังถือเป็นการกระจายการลงทุนเพื่อลดความเสี่ยงอีกด้วย” นายชำนาญ กล่าว
ด้าน นายวรวุฒิ ไหลท่วมทวีกุล กรรมการบริหาร กล่าวเสริมว่า ธุรกิจสินเชื่อจะสามารถช่วยสร้าง Synergy กับบริษัท เอ็ม เอส ซี ดับเบิลยู จำกัด ซึ่งดำเนินธุรกิจการให้สินเชื่อส่วนบุคคลที่ได้รับอนุญาตจากกระทรวงการคลังและควบคุมดูแลโดยธนาคารแห่งประเทศไทย และช่วยเสริมศักยภาพของบริษัทฯ ให้มั่นคงมากยิ่งขึ้น นอกจากนี้ยังเป็นเครื่องมือในการสร้างผลตอบแทนและผลประกอบการที่ดีให้แก่ผู้ถือหุ้นของ AQ ได้ในอนาคต
ทั้งนี้ทาง AQ ได้ใช้เงินทุนหมุนเวียนภายในของบริษัทฯ ในการเข้าลงทุนซื้อหุ้นสามัญใน PICO โดยทางคณะกรรมการบริษัทฯ มีความเห็นในการลงทุนครั้งนี้ว่าการเข้าทำรายการและมูลค่าสิ่งตอบแทน มีความเหมาะสม สมเหตุสมผล และเป็นไปเพื่อประโยชน์ของบริษัทฯ และผู้ถือหุ้นทั้งหมดของบริษัทฯ ในระยะยาว